b'\n_START_ARTICLE_\nVanki (ooppera)\n_START_PARAGRAPH_\nVanki (ital. Il prigioniero) on Luigi Dallapiccolan ooppera. S\xc3\xa4vellysty\xc3\xb6 tapahtui vuosina 1944\xe2\x80\x931948, ja n\xc3\xa4ytt\xc3\xa4m\xc3\xb6ll\xc3\xa4 teos esitettiin ensimm\xc3\xa4ist\xc3\xa4 kertaa 20. toukokuuta 1950 Firenzen Teatro Comunalessa. Kantaesityksen johti Hermann Scherchen, ja p\xc3\xa4\xc3\xa4rooleissa esiintyiv\xc3\xa4t baritoni Scipio Colombo ja sopraano Magda L\xc3\xa1szl\xc3\xb3. Konserttiversio oli esitetty Italian radiossa jo 1. joulukuuta 1949._NEWLINE_Oopperassa on prologi ja yksi n\xc3\xa4yt\xc3\xb6s, jossa on nelj\xc3\xa4 kohtausta. Libreton kirjoitti s\xc3\xa4velt\xc3\xa4j\xc3\xa4 itse Auguste Villiers de l\xe2\x80\x99Isle-Adamin novellin ja Charles de Costerin romaanin pohjalta. Tapahtumapaikkana on Zaragoza ja 1500-luvun loppupuolen kidutusvankila, jossa vankia kidutetaan antamalla h\xc3\xa4nelle toivo vapautuksesta, ennen kuin h\xc3\xa4net vied\xc3\xa4\xc3\xa4n roviolle._NEWLINE_S\xc3\xa4velt\xc3\xa4j\xc3\xa4 k\xc3\xa4ytt\xc3\xa4\xc3\xa4 Vangissa dodekafoniaa, mutta s\xc3\xa4velriveiss\xc3\xa4 on diatonisia ja jopa pentatonisia piirteit\xc3\xa4._NEWLINE_Vanki on oopperassa baritonirooli; vangin \xc3\xa4iti on sopraano ja vanginvartija tenori.'